Okresná prokuratúra Komárno 
Pohraničná 6, 945 28 Komárno 1 	

Sp. zn. : 2 Pv 84/12/4401	Komárno, 27.6.2012
EEČ : 2-30-122-2012

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno e Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Komárno
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	trvalé bydlisko: XXXXX
od začiatku mesiaca január 2012 do 19.00 hod  dňa 1. februára 2012 v meste XXXXX, na ulici XXXXX, v byte číslo 17 si prisvojil cudziu vec tým, že neoprávnene, bez uzatvorenia platnej zmluvy o dodávke elektriny, odoberal  elektrickú energiu  tým spôsobom, že na bývalom odbernom mieste v  skrini s elektromerom, bol na hlavný kábel elektrického vedenia cez stupačkovú svorkovnicu napojený vodič typu CY 6 mm2, ktorý viedol do elektrického rozvodu bytu číslo 17, čím došlo k neregistrovanej spotrebe elektrickej energie, ktorej odber podlieha  spoplatneniu na základe osobitného zákona, čím spôsobil spoločnosti ZSE Distribúcia, a.s., podľa znaleckého posudku XXXXX., číslo 10/2012 škodu v sume  5,84-Eur.
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Poverený príslušník OO PZ XXXXX vzniesol dňa 27. marca 2012 pod ČVS: ORP- 108/ KO - KN - 2012 obvinenie XXXXX, narodenému XXXXX  pre prečin krádeže podľa ustanovenia §-u  212 odsek 2 písmeno e) Trestného zákona na tom skutkovom základe, že od začiatku mesiaca január 2012 do 19.00 hod  dňa 1. februára 2012 v meste XXXXX, na ulici XXXXX, v byte číslo 17 si prisvojil cudziu vec tým, že neoprávnene, bez uzatvorenia platnej zmluvy o dodávke elektriny, odoberal  elektrickú energiu  tým spôsobom, že na bývalom odbernom mieste v  skrini s elektromerom, bol na hlavný kábel elektrického vedenia cez stupačkovú svorkovnicu napojený vodič typu CY 6 mm2, ktorý viedol do elektrického rozvodu bytu číslo 17, čím došlo k neregistrovanej spotrebe elektrickej energie, ktorej odber podlieha spoplatneniu na základe osobitného zákona, čím spôsobil spoločnosti ZSE Distribúcia, a.s., podľa znaleckého posudku XXXXX., číslo 10/2012 škodu v sume  5,84-Eur.

V rámci dokazovania bol vypočutý obvinený, ktorý vyhlásil, že skutok spáchal, svoje konanie oľutoval a dal súhlas o podmienečné zastavenie trestného stíhania. Obvinený uhradil spôsobenú škodu, ktorú poškodená spoločnosť ZSE Distribúcia, a.s., vyčíslila vo výške 138,38 Eur. Zaplatenie spôsobenej škody v uvedenej výške vyplýva zo zápisnice o výsluchu Evy Dolnákovej ako splnomocnenej zástupkyne poškodenej spoločnosti, ktorá do zápisnice o výsluchu svedka dňa 5. júna 2012 uviedla, že obvinený  uhradil faktúru v sume 138,38 Eur poštovou poukážkou dňa 21. mája 2012. Spáchanie prečinu je preukázané tiež zápisnicou o ohliadke miesta činu, fotodokumentáciou poškodenej spoločnosti, ako aj protokolom o zistení neoprávneného  odberu.

Z týchto dôkazov jednoznačne vyplynulo, že k spáchaniu hore uvedeného prečinu  zo strany obvineného skutočne došlo. Sám obvinený prehlásil, že skutok spáchal a podrobne opísal jeho priebeh. Ostatné vykonané dôkazy s týmto doznaním korešpondujú. Toto konanie vykazuje všetky zákonné znaky skutkovej podstaty prečinu krádeže podľa ustanovenia §-u  212 odsek 2 písmeno e) Trestného zákona 

Tohto prečinu sa dopustí ten, kto si prisvojí cudziu vec tým, že sa jej zmocní a čin spácha na veci, ktorej odber podlieha spoplatneniu na základe osobitného predpisu.

Podľa ustanovenia §-u  216 odsek 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce. 

Za vyššie uvedený prečin možno  uložiť trest odňatia slobody s hornou hranicou trestu odňatia slobody dva roky. Obvinený  pri  svojom výsluchu  po  náležitom poučení prehlásil, že spáchal skutok, za ktorý je stíhaný a súhlasil s podmienečným zastavením trestného stíhania. Vykonané dôkazy nevzbudzujú pochybnosti o tom, že toto vyhlásenie bolo vykonané slobodne, vážne a zrozumiteľne. Poškodený nahradil škodu spôsobenú trestným činom. Tiež bolo zistené, že obvinený nebol doposiaľ súdne trestaný a nemá záznamy v ústrednej evidencii priestupkov Ministerstva vnútra Slovenskej republiky.

Vzhľadom na tieto okolnosti boli splnené všetky zákonné podmienky na podmienečné zastavenie trestného stíhania a toto rozhodnutie možno považovať vzhľadom na osobu obvineného  a okolnosti prípadu za dostačujúce. Pri určení skúšobnej doby som prihliadol na osobu obvineného a na výšku spôsobenej škody. 

Ak obvinený v priebehu skúšobnej doby povedie riadny život, prokurátor rozhodne, že sa  osvedčil. Inak rozhodne, a to aj počas skúšobnej doby, že sa v trestnom stíhaní pokračuje. 

Z týchto dôvodov bolo potrebné rozhodnúť tak, ako je to uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Michal Škvára
prokurátor